ཟླ་འདིའི་ཚེས་༡༢ནས་ཉིན་བརྒྱད་རིང་དཔལ་ཉམས་མེད་འགྲོ་མགོན་བཀའ་བརྒྱུད་པའི་སང་གྷ་སྨོན་ལམ་ཆེན་པོ་ཐེངས་༢༦པ་དེ་གནས་མཆོག་རྡོ་རྗེ་གདན་དུ་འཚོགས་ཡོད་པ་དང༌།དེའི་སྐོར་བཀའ་བརྒྱུད་སྤྱི་འཐུས་བསོད་ནམས་དགྲ་འདུལ་ལགས་སུ་བཅར་འདྲི་ཞུས་པར།ཁོང་གིས་སྨོན་ལམ་གྱི་ཚོགས་མགོན་དུ་དཔལ་རྒྱལ་དབང་ཀརྨ་པ་མཆོག་གིས་དབུས་རྒྱ་བལ་འབྲུག་གསུམ་དང་ཕྱི་རྒྱལ་ཁག་ནས་གཙོ་བོ་ཀརྨ་བཀའ་བརྒྱུད་དང༌།བཀའ་བརྒྱུད་ཆེ་བཞི་ཆུང་བརྒྱད་ཀྱི་དགོན་སྡེ་ཁག་ནས་བླ་སྤྲུལ་༤༠ཙམ་དང༌།གྲྭ་པ་དང་བཙུན་མ་༤༠༠༠ཙམ་ཕེབས་ཡོད་པ་རེད།ཉིན་དང་པོར་རྒྱལ་དབང་ཀརྨ་པ་མཆོག་གིས་གསོ་སྦྱོང་གནང་བ་དང༌།རིམ་པས་མི་ལའི་འགུར་འབུམ་གྱི་གསུང་ཆོས།དེ་བཞིན་རྗེ་བཙུན་སྒྲོལ་དཀར་གྱི་ཚེ་དབང་དང༌།བླང་དོར་བཀའ་སློབ་གནང་བ་སོགས་སྨོན་ལམ་ལེགས་གྲུབ་བྱུང་སོང༌།དམིགས་བསལ་གྱིས་ཁོར་ཡུག་འཕྲོད་བསྟེན་གྱི་སྐོར་ལ་བཀའ་སློབ་གནང་བ་དང༌།ཁོར་ཡུག་གི་སྐོར་སྔོན་མ་ལས་ཡག་ཏུ་སོང་ཡོད་སྐོར་གྱི་ལམ་སྟོན་བཀའ་སློབ་གནང་སོང་ཞེས་འགྲེལ་བརྗོད་གནང་སོང༌།